Maisto davinys

Maisto davinys, arba asmeninis mitybos racionas – paruoštas vartojimui arba reikalaujantis minimalaus greito paruošimo sauso maisto davinys. Jis išduodamas kariams lauko pratybose ar karo lauke, kai negalima pristatyti karšto maisto, jį ruošti karo lauko virtuvėse ar maitinti stacionariuose objektuose.

Maisto davinio sudėtis

Skirtingų šalių kariuomenės turi po keletą sauso maisto davinių variantų. Sausų davinių sudėtyje esantis maistas yra lengvai paruošiamas, užima mažai vietos, nesunkus neštis, gali būti pašildomas nenaudojant atviros ugnies ar užpylus karštu vandeniu. Davinio paros energetinė vertė (kaloringumas) sudaromi atsižvelgiant į patvirtintas karių mitybos fiziologines normas. Davinį sudaro įvairių komponentų hermetiškos pakuotės, skirtingos jų komplektacijos. Pakuočių etiketėse paprastai pateikiama informacija apie svorį, energetinę vertę, pagaminimo ir galiojimo datas, reikiamas saugojimo sąlygos.
Vienas įvairiausių yra britų racionas. Ne visos kariuomenės prie greitai paruošiamo sauso davinio prideda maisto šildytuvą, sauso kuro, degtukų. Tokį turi tik lietuviai ir prancūzai. Vokiečiams rekomenduojama nepradarytą maisto pakuotę įdėti į karštą vandenį arba valgyti tiesiog šaltą. Galimybe gamtoje randamą vandenį paversti tinkamu gali naudotis vokiečiai, prancūzai ir britai, nes jų daviniuose yra tabletės, skirtos vandeniui filtruoti. Čekų, vokiečių, danų, britų kariai gauna kramtomosios gumos. Visi kariai po pietų turi galimybę gauti gaivinamuojo gėrimo, kavos, arbatos. Karštus gėrimus pagardinti be cukraus dar ir grietinėle gali britai ir prancūzai. Jiems dar priklauso karšto šokolado ir izotoninis gėrimai. Lietuvių maisto daviniai sudėti į plastikines, neperšlampamas, patogias kuprinėse nešioti pakuotes, o kitų šalių kariams visos dienos maistas tiekiamas mažiau patogiose kartoninėse dėžėse. Danams, be didelio maisto pasirinkimo, pridėti dantų šepetėlis ir dantų krapštukai.

Lietuva

Lietuvos kariuomenėje kariams per dieną duodami trys sausi daviniai, o kitų šalių kariams išduodamas vienas gausus sausas davinys, kurį tenka paskirstyti visai dienai. Lietuvos kariuomenės maisto davinys, lyginant su Čekijos, Prancūzijos, Didžiosios Britanijos, Vokietijos ar Danijos ginkluotųjų pajėgų daviniais, atrodo kukliau, tačiau lietuviai gauna natūralesnių produktų.
Lietuviškame meniu yra mėsos (kiaulienos, vištienos) konservai su garnyru, traški duonelė, juodas šokoladas, riešutai, natūralus medus arba abrikosų, braškių džemas. Dauguma produktų pagaminti Lietuvoje. Į davinį įeina ir šaukštas. Sauso davinio vieno varianto energetinė vertė 1400-1500 kcal.

Čekija

Čekų davinys tik iš pažiūros sotesnis. Pietums jie gauna makaronų pomidorų padaže, žirnelių, mėsos pašteto, sūrio, traškių kviečių ir kukurūzų paplotėlių, multivitaminų gėrimo, šokolado.

Danija

Be karšto maisto paketų, dar gauna šokoladinių batonėlių, įvairių lauko sąlygomis paruošiamų gėrimų, pašteto, prieskonių, kavos, užkandžių.

Didžioji Britanija

Davinyje yra plačiausias maisto ir gėrimų asortimentas, įdėtas šaukštas-šakutė. Pusryčiams yra dribsnių su vaisiais, pietums – porų ir bulvių sriubos, makaronų su grybais ir vištiena. Priklauso įvairių užkandžių, pagardų: obuolių, aviečių arba juodųjų serbentų tyrė, abrikosų arba braškių džemas, imbierinis sausainis, vyšnių skonio ledinukai, šokoladinis batonėlis, džiovinta jautiena, riešutų sviestas su kakava, sūdyti žemės riešutai, irisų desertas, tabasco padažas.

Prancūzija

Priklauso veršiena padaže arba ryžiai su grybais, elnienos paštetas, sriuba. Yra daug desertų: saldūs ir sūrūs sausainiai, šokoladas, nuga, ledinukai, vaisiniai guminukai, energinis batonėlis, dribsniai, šokoladinis gėrimas, džemas.

Vokietija

Vokiečių kariai gauna du paruošto maisto paketus su mėsa su daržovėmis. Viena pagrindinio patiekalo porcija – apie 300 g. Be to, priklauso duona, pyragėlis, užtepėlė, užkandis, džemas, druska.